Tasekla taqbaylit tebna ɣef timawit, tɛedda-d seg tsuta ɣer tayeḍ s ubrid n timawit, seg yimi ɣer umeẓẓuɣ, armi d asmi i d-yebda ugmar-ines d usiskel-ines i tekcem tira ɣer wennar n tsekla tamaziɣt. Deg tallit-nni n unekcum afrensis ɣer tmurt n Lezzayer i yebda wegmar neɣ unejmuɛ n waṭas n yiḍrisen , ama d tasrit ama d tamedyazt. Aɛeddi n uḍris seg timawit ɣer tira yegla-d s umaynut am akken daɣen aṭas as-iṛuḥen i uḍris deg timawit ladɣa tiffulka-as deg tegnatin n tmenna. Gar wayen i d-yernan ɣer uḍris n timawit d asenked-ines deg yiwen n udlis, rnu akk iferdisen iznuḍrisen i as-irennu ama d amaru, ama d axxam n usezreg i waken ad t-id-snekden. Dɣa deg unadi-agi-nteɣ, d tamsalt-a n teznuḍrest iɣef ar nexdem deg unadi-a.